ՀԻՄՆԱՎՈՐՈՒՄ

«ԿՇԻՌՆԵՐԻ ԵՎ ՉԱՓԵՐԻ ՄԻՋԱԶԳԱՅԻՆ ԲՅՈՒՐՈՅԻՆ (BIPM/ԿՉՄԲ) ԱՍՈՑԱՑՎԱԾ

ԵՎ ՕՐԵՆՍԴՐԱԿԱՆ ՉԱՓԱԳԻՏՈՒԹՅԱՆ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅԱՆԸ (OIML/ՕՉՄԿ) ԹՂԹԱԿՑԱՅԻՆ ԱՆԴԱՄ ԴԱՌՆԱԼՈՒ ՄԱՍԻՆ»

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

1. **Իրավական ակտի անհրաժեշտությունը (նպատակը).**

Նախագծի նպատակը Որակի ենթակառուցվածքի բաղկացուցիչ ոլորտներում միջազգային կազմակերպություններին Հայաստանի Հանրապետության անդամակցության ապահովումն է։ Որակի ենթակառուցվածքի բաղկացուցիչ ոլորտներում միջազգային կազմակերպություններին անդամակցությունը Հայաստանի Հանրապետության կառավարության համար ռազմավարական ընտրություն է։ Նախագիծը բխում է ՀՀ կառավարության 2020 թվականի օգոստոսի 13-ի N 1350-Լ որոշմամբ սահմանված պահանջից, որով հաստատվել է 2020-2023 թվականների Հայաստանի Հանրապետության չափագիտության ոլորտի զարգացման ծրագիրը և միջոցառումների ցանկը (որի 4-րդ կետով նախատեսված միջոցառումն է «Անդամակցություն ՕՉՄԿ կառույցին, Օրենսդրական չափագիտության բնագավառում նորմատիվաիրավական բազայի պարբերաբար թարմացման և օրենսդրական չափագիտության ոլորտում միջազգային լավագույն փորձի ներդրման նպատակով»)։

1. **Կարգավորման հարաբերությունների ներկա վիճակը և առկա խնդիրները.**

«Ստանդարտացման և չափագիտության ազգային մարմին» փակ բաժնետիրական ընկերությունը (այսուհետ՝ Ընկերություն) ՀՀ տարածքում ապահովում է չափումների միասնականությունը, որը ազգային տնտեսության որակի ենթակառուցվածքի հենքային սյունն է։  Ընկերությունն իրականացնում է չափիչ սարքերի չափագիտական հսկողություն՝ ստուգաչափում, փորձաքննություն, փորձարկում և տեսակի հաստատում։ Օրենսդրական չափագիտական հսկողությունը ոչ միայն ապահովում է ՀՀ քաղաքացիների անվտանգությունը առողջապահական տեսանկյունից, այլ նաև կարգավորում է սպառող վաճառող առևտրային հարաբերությունները։

Ներկայումս կարևոր է միջազգային կազմակերպություններին Ընկերության անդամակցության հարցը։

**3. Առկա խնդիրների առաջարկվող լուծումները.**

 Նախագծով առաջարկվում է ապահովել Ընկերության անդամակցությունը երկու հեղինակավոր կառույցների։

Կշիռների և չափերի միջազգային բյուրոն (ԿՉՄԲ) Չափի կոնվենցիայի կողմից ստեղծված գիտական, փորձագիտական, միջկառավարական կազմակերպություն է, որի միջոցով անդամ երկրները միասին աշխատում են չափումների մասին գիտության ու չափումների ստանդարտների վերաբերյալ հարցերի շուրջ։ ԿՉՄԲ-ի առաքելությունը անդամ երկրների չափագիտության ազգային մարմինների և ռազմավարական գործընկերների հետ աշխատելն է՝ գիտական հայտնագործությունների, նորարարությունների, արդյունաբերական արտադրության, միջազգային առևտրի և կյանքի որակի բարելավման ու գլոբալ միջավայրի պահպանման համար։

Օրենսդրական չափագիտության միջազգային կազմակերպությունը (ՕՉՄԿ) միջկառավարական կազմակերպություն է։ ՕՉՄԿ-ի առաքելությունը անդամ երկրներին փոխադարձաբար համադրելի և միջազգայնորեն ճանաչված օրենսդրական չափագիտության արդյունավետ ենթակառուցվածքներ ստեղծելու հնարավորություն է այն բոլոր ոլորտներում, որոնց համար պատասխանատվություն են կրում կառավարությունները, օրինակ՝ առևտրի դյուրինացումը, փոխադարձ վստահության ստեղծումը և սպառողների պաշտպանության մակարդակի ներդաշնակեցումը ամբողջ աշխարհում։

**4. Կարգավորման առարկան.**

Նախագծի կարգավորման առարկան Հայաստանի Հանրապետության անդամակցության ապահովումն է Կշիռների և չափերի միջազգային բյուրոյին և Օրենսդրական չափագիտության միջազգային կազմակերպությանը։

**5. Նախագծի մշակման գործընթացում ներգրավված ինստիտուտները և անձինք.**

 Նախագիծը մշակվել է Հայաստանի Հանրապետության էկոնոմիկայի նախարարության կողմից:

**6. Իրավական ակտի կիրառման դեպքում ակնկալվող արդյունքը.**

Նախագծի ընդունման արդյունքում ակնկալվում է Կշիռների և չափերի միջազգային բյուրոյին ասոցացված և Օրենսդրական չափագիտության միջազգային կազմակերպությանը Հայաստանի Հանրապետության թղթակցային անդամ դառնալու գործընթացի մեկնարկ։

**7. Կապը ռազմավարական փաստաթղթերի հետ, Հայաստանի վերափոխման ռազմավարություն 2050, կառավարության 2021 – 2026թթ. ծրագիր, ոլորտային և/կամ այլ ռազմավարություններ.**

Որոշման նախագիծը կապված է 2020 թվականի օգոստոսի 13-ի N 1350-Լ որոշմամբ հաստատված հավելված N 2-ում ընդգրկված չափագիտության ոլորտի զարգացման ծրագրի միջոցառումների կատարման անհրաժեշտության հետ: